|  |
| --- |
| **Brukerveiledning**  **KONFIRMASJON I JUBILEUMSÅRET 2025** |

**INTRO til opplegget**

I 2025 feirer kirken i Rogaland og Stavanger bispedømme sitt 900-årsjubileum. Mange menigheter er i gang med feiringen og det er mye spennende i vente. Dette opplegget er en ressurs for konfirmantene i jubileumsåret. Undervisningsopplegget er utarbeidet av Stavanger bispedømmeråd 2024.

**Målet med dette opplegget er å vise:**

* *Opphav:* At konfirmantene er en del av den lange og spennende historien og alle som har levd før dem i bispedømmet. De er historiske som konfirmanter i jubileumsåret!
* *Samspill:* At konfirmantene skal oppleve at kirken er relevant for dem her og nå – inn i deres hverdag. De er en del av felleskapet, og viktige i samspillet om det som skjer i kirken der de bor.
* *Framtid:* Konfirmantene er viktige premissleverandører og medskapere for vår fremtidige kirke. Hvordan ser de for seg kirken framover – hva ønsker de?

**Hvordan bruke opplegget inn i konfirmantundervisningen?**

Her er en mulighet til å løfte fram at konfirmantene står i en lang tradisjon og at de er en del av noe større.

Opplegget inneholder ulike ressurser. En kan bruke en eller flere ressurser i kombinasjon. Det er mulig å bruke opplegget som en del av en konfirmanttime, i en hel konfirmanttime, eller utvide til en større samling med f. eks Gjestebud.

Ressursene kan brukes som et eget tema eller som en del av temaene en allerede har i konfirmantundervisningen, som f. eks kirkens opprinnelse, pinsedag, kirkerommet eller diakoni.

**DEL 1: OPPHAV**

**Film med biskopen**

I filmen til konfirmantene forteller biskop Anne Lise Ådnøy litt om opphavet til kirken i Rogaland. Hvordan kom kristendommen hit, og hvordan utviklet den seg? Biskopen snakker om viktigheten av røtter, tradisjon og tilhørighet – og om noe som kan bære når livet er godt eller krevende.

[Filmen ligger her på Vimeo, der den også kan lastes ned fra.](https://vimeo.com/1008781786)

**Powerpoint med kirkens historie**

Det er laget en **powerpoint** til kirke-skole samarbeidet, som forteller om kirkens 900-årige historie i Rogaland. På en enkel måte formidles historiske epoker med morsomme bilder og enkelt manus til hvert lysbilde. Mer informasjon om powerpointen er å finne i brukerveiledningen til kirke-skole samarbeidet.

Både filmen og powerpointen inneholder faktainformasjon og tegninger fra jubileumsboka *«Fra evighet til evighet – Stavanger bispedømme 900 år».* Forfatter er Torstein Jørgensen, illustratør Jens Flesjå. Boka er utgitt av Stavanger bispedømmeråd 2023.

[Boka er tilgjengelig på bispedømmets nettsider.](https://www.kirken.no/nb-NO/bispedommer/stavanger/jubileum%202025/jubileumsressurser%20til%20menighetene/jubileumsboken%20fra%20evighet%20til%20evighet/)

**DEL 2: OPPHAV OG SAMSPILL:**

**Gjestebud**

En annen mulighet er å invitere til Gjestebud. Her kan konfirmantene invitere inn personer som de synes er interessante å møte og snakke med. Det kan være personer fra helsevesen, politi, organisasjoner, andre religioner eller trossamfunn.

Det krever noe ekstra forberedelse, med mat og invitasjoner. [Se mer om hvordan dette kan gjøres i ressursene til jubileet under «Gjestebud» på bispedømmets hjemmeside.](https://www.kirken.no/nb-NO/bispedommer/stavanger/jubileum%202025/gjestebud/)

**«Sammenlenke»/«troslenke»**:

**Fortell:** *Vi hører til i en historie, der mange har levd før oss og mange kommer etter oss. Noen har delt evangeliet videre, slik at det kom til Norge, til Rogaland, og til hver enkelt av oss.*

Konfirmantene deles inn i grupper på 4-6, og skal sammen lage en historisk lenke i gruppa. Hver gruppe får et antall papirstrimler, som de får utdelt eller klipper ut selv. Så skal de begynne helt fra starten med Jesus som det første leddet i lenka. De skal så lage nye ledd med navn på bibelske og kirkehistoriske personer, som levde samtidig med eller etter Jesus. Det kan f.eks være Peter, Maria, Paulus, Olav den hellige, Martin Luther, Hans Nielsen Hauge, Moder Teresa, paver osv. Når de ikke kommer på flere historiske personer, skal hver konfirmant fylle på med navn på personer som betyr noe for dem: foreldre, familie, faddere, venner, andre som har betydd/betyr noe for dem. Til slutt skal konfirmantenes navn kobles til lenken. Slik kan de knytte sin egen historie inn i den store historien.

**DEL 3: FRAMTID: Konfirmantenes kirke**

Denne delen handler om at konfirmantene er viktige medskapere og premissleverandører for fremtidens kirke. Hvilke ønsker har konfirmantene for kirken framover?

**Forslag til aktiviteter:**

**Verdivalg:**

Bakgrunn**:** *Kristne verdier har gjennom historien formet og preget samfunnet vårt. Kristenretten fra 1024 gav treller, kvinner og barn bedre rettsvern, og demokratiske prinsipper ble en del av samfunnet.*

*I Bibelen Salme 85,11 løftes fire sentrale ord frem: Miskunn og sannhet, rettferd og fred. Dette gav grunnlaget for viktige verdier som ble en sentral del av kristenretten. Hva betyr disse ordene, og hvilke verdiord er viktige i dag?*

Oppgave: Heng opp lapper med ulike verdiord f. eks: 1. Sannhet 2. Rettferdighet 3. Fred 4. Omsorg/barmhjertighet/miskunn 5. Frihet 6. Tilgivelse.

Første valg: Spør konfirmantene: Hvilket verdiord er viktigst for deg? Konfirmantene velger ett verdiord og går til det stedet hvor ordet de velger er hengt opp. De som har valgt samme ord samles i grupper og snakker sammen om hvorfor de har valgt dette.

Heng opp nye lapper med f. eks: 1. Være et sted å møtes 2. Hjelpe andre 3. Fortelle om Jesus 4. Be for andre.

Andre valg: Hva er det viktigste kirken kan gjøre/være framover? Konfirmantene velger. Samtale i grupper.

**Framtidsreportasje:**

Konfirmantene lager en kort reportasje om hvordan fremtidens kirke ser ut for dem. Det kan være en reportasje i et magasin, en artikkel i avis med overskrifter, tekst og bilder, eller som et video-intervju med hverandre. Dette kan gjøres i grupper, hvor en viser fram resultatet i plenum etterpå.

**Kirkevandring:**

Konfirmantene vandrer rundt i kirkerommet og observerer. De noterer ned, tegner eller tar bilder av det de ser. Eventuelt lage en «klipp og lim»-montasje av en kirke ut fra bilder de finner på nettet – arkitektur og interiør. Hvordan ser deres drømmekirke ut? Hva er viktig for konfirmantene i en fremtidig kirke? En ressurs til denne aktiviteten er f. eks boka *Sansen for det hellige*, som finnes på alle menighetskontor.

**Tegne en drømmekirke:**

Konfirmantene deles inn i mindre grupper. Et stort tegneark (gjerne fra en rull med papir) legges på hvert gruppebord eller på gulvet. Konfirmantene skal tegne ting/gjenstander de ønsker å ha i sin drømmekirke, eller skrive et ord de synes er viktig i kirkebygget. Når alle er ferdig, klipper de ut sin tegning eller sitt ord, og limer det inn en stor drømmekirke, som er tegnet på forhånd (bare som et enkelt omriss av en kirke). Så går den som leder undervisningen igjennom ordene og ser på tegningene sammen med konfirmantene.